Document ID: 32008L0053

KOMISJONI DIREKTIIV 2008/53/EÜ,
30. aprill 2008,
millega muudetakse nõukogu direktiivi 2006/88/EÜ IV lisa seoses karpkalade kevadvireemiaga (SVC)
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artikli 61 lõiget 2,
ning arvestades järgmist:
(1)
Direktiiviga 2006/88/EÜ kehtestatakse teatavad loomatervishoiu eeskirjad vesiviljelusloomade ja vesiviljelustoodete suhtes. Nende eeskirjadega võetakse arvesse taudide liigitamist eksootilisteks ja mitteeksootilisteks kõnealuse direktiivi IV lisa II osas ning vastuvõtlikke liike.
(2)
Karpkalade kevadvireemia (SVC) on esitatud mitteeksootiliste taudide loetelus direktiivi 2006/88/EÜ IV lisa II osas.
(3)
Enne direktiivi 2006/88/EÜ vastuvõtmist nõukogus peetud arutelude raames esitas komisjon avalduse, milles tunnustas mitmete karpkalu kasvatavate liikmesriikide muret tagajärgede pärast, mis võivad kaasneda SVC puhul kohaldatavate eeskirjade ühtlustamisega ühenduse tasandil. Seepärast teatas komisjon, et hindab pärast direktiivi 2006/88/EÜ jõustumist, kuid enne selle kohaldamist taotluse korral ja sellega koos esitatud põhjenduste alusel uuesti, kas SVC peaks olema lisatud kõnealuse direktiivi IV lisa II osas esitatud loetellu. Komisjon on saanud mitmetelt liimesriikidelt taotluse uue hindamise läbiviimiseks.
(4)
Direktiivi 2006/88/EÜ IV lisa II osas on sätestatud kriteeriumid taudide liigitamiseks eksootilisteks ja mitteeksootilisteks. Mitteeksootiliste taudide liigitamise kriteeriumide kohaselt tuleks arvesse võtta asjaolu, kas taudivabasse liikmesriiki sissetoomisel võib taudil olla märgatav majanduslik mõju tootmiskadude ning taudi ja selle tõrjega seotud kulude näol, mis aastas ületavad 5 % taudile vastuvõtliku liigi toodangu väärtusest kõnealuses piirkonnas.
(5)
Vastavalt peamistelt karpkalu kasvatavatelt liikmesriikidelt saadud teabele on SVC juba praegu endeemiline haigus. Viimase 20-25 aasta jooksul ei ole SVC siiski tööstusele suuri kahjusid põhjustanud.
(6)
Lisaks sellele on asjakohane kaaluda, kas SVCd saaks kontrollida liikmesriigi tasandil ja kas selline kontrollimine oleks kulutasuv. Hüdrograafilise olukorra ja karpkalade vesiviljeluse struktuuri tõttu peamistes karpkalu kasvatavates liikmesriikides oleksid nimetatud taudi likvideerimiseks vajalike meetmetega seotud kulud ebaproportsionaalsed taudi põhjustatud majandusliku kahjuga. Hiljuti saadud teabe põhjal tundub, et SVC ei vasta kõigile direktiivi 2006/88/EÜ IV lisa II osas esitatud mitteeksootiliste taudide loetellu lisamise kriteeriumitele.
(7)
Seetõttu on asjakohane kustutada karpkalade kevadvireemia (SVC) direktiivi 2006/88/EÜ IV lisa II osas esitatud mitteeksootiliste taudide loetelust.
(8)
Direktiivi 2006/88/EÜ artiklis 43 on sätestatud, et liikmesriigid võivad võtta meetmeid IV lisa II osas loetlemata taudide sissetoomise vältimiseks või tõrjeks, kui need taudid kujutavad liikmesriigi vesiviljelusloomade või looduslike veeloomade tervislikule seisundile olulist ohtu. Need meetmed ei tohi ületada piire, mis on asjakohased ja vajalikud selliste taudide sissetoomise vältimiseks või tõrjeks.
(9)
Vastavalt direktiivi 2006/88/EÜ artiklile 63 jätkatakse nimetatud direktiivi kohaldamise eesmärgil komisjoni 29. aprilli 2004. aasta otsuse 2004/453/EÜ (millega rakendatakse nõukogu direktiivi 91/67/EMÜ seoses teatavate akvakultuuriloomadel esinevate haiguste vastu võetavate meetmetega) (2) kohaldamist kuni kõnealuse direktiivi artikli 43 kohaselt vajalike sätete vastuvõtmiseni; kõnealused sätted võetakse vastu hiljemalt kolme aasta jooksul pärast kõnealuse direktiivi jõustumist.
(10)
Komisjoni otsuse 2004/453/EÜ kohaselt on Taani, Iirimaa, Soome, Rootsi ja Ühendkuningriigi kogu territoorium või selle osad SVC-vabad või kohaldatakse seal taudi tõrje- ja likvideerimisprogramme. Nimetatud liikmesriigid võivad taotleda lisatagatisi SVC-le vastuvõtlike liikide sissetoomisel nendele territooriumidele.
(11)
Liikmesriikidel, kes võivad taotleda lisatagatisi vastavalt otsusele 2004/453/EÜ, tuleks lubada jätkata meetmete kohaldamist kooskõlas direktiivi 2006/88/EÜ artikliga 43, kaasa arvatud piiranguid turuleviimise ja impordi suhtes, selleks et hoida SVCd kontrolli all ja säilitada taudivaba staatus.
(12)
Seepärast tuleks direktiivi 2006/88/EÜ IV lisa vastavalt muuta.
(13)
Direktiivis 2006/88/EÜ sätestatakse, et liikmesriigid võtavad 1. maiks 2008 vastu direktiivile vastavad riiklikud meetmed ja kohaldavad riiklikke eeskirju alates 1. augustist 2008. Selleks et anda liikmesriikidele piisavalt aega, tuleks käesoleva direktiiviga muudetud direktiivile 2006/88/EÜ vastavad riiklikud meetmed võtta vastu 1. augustiks 2008 ning riiklikke eeskirju tuleks hakata kohaldama alates 1. augustist 2008.
(14)
Käesolevas direktiivis ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2006/88/EÜ IV lisa muudetakse kooskõlas käesoleva direktiivi lisaga.
Artikkel 2
Hiljemalt 1. augustiks 2008 võtavad liikmesriigid vastu ja avaldavad käesoleva direktiivi järgimiseks vajalikud õigus- ja haldusnormid. Liikmesriigid edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid norme alates 1. augustist 2008.
Kui liikmesriigid need normid vastu võtavad, lisavad nad nendesse normidesse või normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Liikmesriigid edastavad komisjonile käesoleva direktiiviga reguleeritavas valdkonnas vastu võetud põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 30. aprill 2008

Labels: 0
3
6